সৈয়দ আজিজুল হক (প্রাবন্ধিক)

**সৈয়দ আজিজুল হক** (জন্ম: ৩০ এপ্রিল ১৯৫৯) একজন বাংলাদেশী সাহিত্যগবেষক ও প্রাবন্ধিক। তিনি ঢাকা বিশ্ববিদ্যালয়ের বাংলা বিভাগে দীর্ঘদিন অধ্যাপনা করেছেন। বাংলা সাহিত্য, বিশেষত কথাসাহিত্য, শিল্পসাহিত্য ও সাহিত্যসমালোচনা নিয়ে তার গবেষণা ও গ্রন্থসমূহ উল্লেখযোগ্য। প্রবন্ধ–গদ্যে অবদানের জন্য তিনি বাংলা একাডেমি সাহিত্য পুরস্কার ২০২৫ লাভ করেন।

## প্রাথমিক জীবন ও শিক্ষা
সৈয়দ আজিজুল হকের জন্ম পিরোজপুর জেলার সেহাঙ্গলে। তার স্থায়ী ঠিকানা বরিশালের সাগরদীতে। সার্টিফিকেট অনুসারে জন্মতারিখ ১ মে ১৯৫৮ হলেও তার প্রকৃত জন্মতারিখ ৩০ এপ্রিল ১৯৫৯। তার পিতা সৈয়দ নুরুল হক এবং মাতা মোসাম্মৎ হাজেরা খাতুন।

তিনি যশোর বোর্ড থেকে ১৯৭৩ সালে মাধ্যমিক এবং ১৯৭৫ সালে উচ্চমাধ্যমিক পাশ করেন। পরবর্তীকালে তিনি ঢাকা বিশ্ববিদ্যালয়ে বাংলা বিভাগে ভর্তি হন এবং ১৯৮০ সালে স্নাতক (সম্মান) ডিগ্রি অর্জন করেন। ১৯৮১ সালে একই বিভাগ থেকে স্নাতকোত্তর ডিগ্রি লাভ করেন। এরপর তিনি ঢাকা বিশ্ববিদ্যালয় থেকেই ১৯৮৯ সালে এমফিল এবং ১৯৯৫ সালে পিএইচডি ডিগ্রি অর্জন করেন।

## কর্মজীবন
সৈয়দ আজিজুল হক ১৯৮৭ সালে ঢাকা বিশ্ববিদ্যালয়ের চারুকলা ইনস্টিটিউটে প্রভাষক হিসেবে শিক্ষকতা জীবন শুরু করেন। ১৯৯১ সালে তিনি সহকারী অধ্যাপক পদে উন্নীত হন। পরবর্তীকালে ১৯৯৭ সালে সহযোগী অধ্যাপক হন। এরপর ২০০০ সালে তিনি ঢাকা বিশ্ববিদ্যালয়ের বাংলা বিভাগে অধ্যাপক পদে যোগদান করেন এবং ২০১১ সালে সিলেকশন গ্রেড অধ্যাপক হন। তিনি ২০২৩ সালে ঢাকা বিশ্ববিদ্যালয় থেকে অবসর গ্রহণ করেন।

তিনি বিভিন্ন সাংস্কৃতিক ও গবেষণা প্রতিষ্ঠানের সঙ্গেও যুক্ত। তিনি বাংলা একাডেমি, বাংলাদেশ এশিয়াটিক সোসাইটি এবং বাংলাদেশ ইতিহাস পরিষদের জীবন সদস্য। তিনি ঢাকা বিশ্ববিদ্যালয় অ্যালামনাই অ্যাসোসিয়েশনের সদস্য। এছাড়া ২০১৮–২০১৯ মেয়াদে তিনি বাংলাদেশ এশিয়াটিক সোসাইটির কাউন্সিল সদস্য হিসেবেও দায়িত্ব পালন করেন।

## সাহিত্যকর্ম
সৈয়দ আজিজুল হক বাংলা সাহিত্য, শিল্প ও সংস্কৃতি বিষয়ক গবেষণামূলক গ্রন্থ, অনুবাদ এবং সম্পাদিত গ্রন্থ রচনা করেছেন। তার রচনায় সাহিত্যসমালোচনা, জীবনী এবং বাংলা কথাসাহিত্যের বিশ্লেষণ বিশেষ গুরুত্ব পেয়েছে।

### গবেষণামূলক গ্রন্থ
* *দীনেশচন্দ্র সেন* (১৯৯০)
* *ময়মনসিংহ গীতিকা: জীবনাদর্শ ও কাব্যমূল্য* (১৯৯০)
* *মানিক বন্দ্যোপাধ্যায়ের ছোটগল্প: সমাজচেতনা ও জীবনের রূপায়ণ* (১৯৯৮)
* *কামরুল হাসান: জীবন ও কর্*ম (১৯৯৮)
* *আমি নারী* (তিনশ বছরের বাঙালি নারীর ইতিহাস) — সহলেখক (২০০১)
* *কামরুল হাসান* (২০০৩)
* *জীবনানন্দের শুভ-অশুভের দ্বন্দ্ব ও বিবিধ প্রবন্ধ* (২০০৬)
* *মন ও মনন* (২০১১)
* *সফিউদ্দিন আহমেদ* (২০১৩)
* *জয়নুল আবেদিন: সৃষ্টিশীল জীবনসমগ্র* (২০১৫)
* *কাইয়ুম চৌধুরী: শিল্পীর একান্ত জীবনকথা* (২০১৫)
* *বাংলা কথাসাহিত্যে মানবভাবনা* (২০১৭)

### অনুবাদ
* *বাংলাদেশে শিশু অধিকার / হারানো শৈশব: তার ইতিহাস* (১৯৯৭)

### সম্পাদনা
তিনি বহু গুরুত্বপূর্ণ গ্রন্থ সম্পাদনা করেছেন। এর মধ্যে রয়েছে—

* *ময়মনসিংহ-গীতিকা*
* *স্মৃতি-সঞ্চয় (১ম ও ২য় খণ্ড)*
* *রবীন্দ্রনাথ ঠাকুরের শ্রেষ্ঠ চিঠিপত্র*
* *মানিক বন্দ্যোপাধ্যায়: শতবর্ষ স্মরণ*
* *পদ্মানদীর মাঝি*
* *কিশোর রচনাসমগ্র* (বিভূতিভূষণ বন্দ্যোপাধ্যায়)
* *বাংলাদেশের শিল্প আন্দোলন ও আমার কথা* (কামরুল হাসান)

### গবেষণা প্রবন্ধ
বাংলা একাডেমি পত্রিকা, ঢাকা বিশ্ববিদ্যালয় পত্রিকা, এশিয়াটিক সোসাইটি পত্রিকাসহ বিভিন্ন সাময়িকীতে তার বহু গবেষণা প্রবন্ধ প্রকাশিত হয়েছে। এছাড়া দৈনিক পত্রিকা ও সাময়িকীতে তার শতাধিক প্রবন্ধ প্রকাশিত হয়েছে।

## পুরস্কার
প্রবন্ধ–গদ্যে অবদানের জন্য তিনি বাংলা একাডেমি সাহিত্য পুরস্কার ২০২৫ লাভ করেন।

## তথ্যসূত্র

বিষয়শ্রেণী:১৯৫৯-এ জন্ম
বিষয়শ্রেণী:বরিশালের লেখক
বিষয়শ্রেণী:পিরোজপুর জেলার লেখক
বিষয়শ্রেণী:নেছারাবাদ উপজেলার ব্যক্তি
বিষয়শ্রেণী:ঢাকা বিশ্ববিদ্যালয়ের অধ্যাপক
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বাংলা একাডেমি সাহিত্য পুরস্কার বিজয়ী